## Carlos Mazón anuncia la construcció d’un nou centre de salut a Mislata per a “proporcionar l’equitat i l’atenció sanitària que mereix la seua població”

*** L’objectiu és traslladar i ampliar l’actual consultori auxiliar de Mislata per a desenrotllar el Centre de Salut Mislata II, que comptarà amb un pressupost de més de 4 milions d’euros
* El nou Centre de Salut incorporarà un professional més de Medicina Familiar i dos d’Infermeria respecte al consultori auxiliar i disposarà en total de 9 consultes de medicina familiar i dos de pediatria, a més d’altres àrees com ara treball social, infermeria obstètrica i extraccions
* Assenyala que “venim a complir i a fer justícia amb el que no s’ha complit a Mislata”, i remarca el compromís del Consell per a avançar en altres “assumptes històrics i estratègics” com el nou auditori i l’accés nord**

**Mislata.**

El president de la Generalitat, Carlos Mazón, ha anunciat la construcció d’un nou centre de salut a Mislata amb un pressupost de 4.200.000 euros per a “proporcionar l’equitat i l’atenció sanitària que es mereix la seua població”.

Així ho ha avançat després de fer una visita institucional a esta localitat, a on ha mantingut una reunió de treball amb l’alcalde de Mislata, Carlos Fernández Bielsa, i ha defés “una política d’estat a escala municipal”. També ha assistit el conseller de Sanitat, Marciano Gómez.

Durant la intervenció, el cap del Consell ha destacat que “venim a complir i a fer justícia amb el que no s’ha complit a Mislata i es mereix”. En este sentit, ha remarcat el compromís del Consell per a avançar en “assumptes històrics i estratègics de la ciutat” i ha posat com a exemple un segon centre de salut, el nou auditori i l’accés nord, entre d’altres.

El president ha explicat l’objectiu de la Generalitat de traslladar i ampliar l’actual consultori auxiliar de Mislata per a desenrotllar el Centre de Salut Mislata II “que tindrà més personal i una nova carta de servicis, a més de millorar la que ja estava, perquè els veïns de Mislata no hagen de desplaçar-se a altres centres perquè d’això es tracta l’equitat sanitària, a tindre tots els ciutadans de la Comunitat els mateixos drets”, ha manifestat.

Entre els servicis nous que es posaran en marxa en este nou centre de salut, el president ha destacat l’espirometria, les ecografies, les retinografies, una àrea per a la dona i una sala avançada de cures.

El president ha valorat el “ferm compromís d’este Consell amb la sanitat” i ha recordat que este departament “compta amb el major pressupost de la història” malgrat l’infrafinançament que patix la Comunitat Valenciana.

**Centre de Salut Mislata II**

El nou centre de salut, que estarà situat prop del consultori auxiliar actual, incorporarà un professional més de Medicina Familiar i dos d’Infermeria respecte al consultori auxiliar. Així, amb la incorporació d’un nou especialista en Medicina Familiar i Comunitària, es reduirà el nombre d’usuaris atesos per facultatiu, la qual cosa redundarà en una assistència millor al pacient.

Disposarà en total de 9 consultes de medicina familiar i comunitària i dos de pediatria, a més d’altres àrees com ara treball social, infermeria obstètrica i extraccions.

S’ampliarà el nombre de consultes per a l’assistència sanitària i s’habilitarà una sala polivalent a on es duran a terme les tècniques diagnòstiques per a augmentar la capacitat resolutiva d’atenció primària i comunitària. En esta es faran espirometries, retinografies i ecografies, i s’instal·larà una sala orientada a realitzar educació comunitària o reunions, a més d’una sala de cures avançades destinada a cirurgia menor ambulatòria.

**Complir amb Mislata**

Carlos Mazón també ha destacat el compromís del Consell amb el futur auditori annex al Centre Sociocultural La Fàbrica. En este sentit, ha assenyalat que “des de Presidència de la Generalitat posem en marxa la reactualització de les obres d’esta infraestructura perquè puga ser una realitat en 2027 o, fins i tot, abans amb un pressupost pròxim als 3 milions d’euros”.

En referència a la ronda nord de Mislata, ha destacat la posada en marxa d’un grup mixt de treball entre l’Ajuntament de Mislata, el de València i la Generalitat per a actualitzar este projecte “que es mereixen els ciutadans de Mislata per a evitar la saturació del trànsit”, i ha destacat que “contribuirà a millorar les connexions amb l’hospital militar, obres que també estem accelerant des de la Generalitat”.

Igualment, Carlos Mazón ha manifestat el compromís del Consell per a continuar avançant en altres projectes importants per a Mislata en l’àmbit educatiu i de servicis socials, entre d’altres. Sobre este tema, ha anunciat una pròxima visita de distints consellers a Mislata per a “complir el full de servicis que mereix la ciutat”.

Després de la reunió mantinguda amb l’alcalde de Mislata, el cap del Consell ha visitat les obres del futur auditori annex al centre sociocultural.

Fecha: 29/08/2024